華豐大廈3級火|居民批登記混亂 放行進度慢 中午多人排隊鼓譟
佐敦道華豐大廈3級火,今日(12日)踏入第三天,大廈未有水電供應,仍未解封。警方及民政署等人員今日繼續為居民登記及安排上樓執拾物件,惟放行進度緩慢,有居民批評安排混亂,且無法掌握時間,坦言:「人就好多, 但一啲都幫唔到手。」頻頻撲撲也未能登樓。中午12時,排隊等候的居民將近50人,由於等候時間長,不少居民鼓譟。
今日警方、民政署及關愛隊等繼續留守華豐大廈地下,分別協助居民登記、安排上樓等事宜。消防員則繼續帶同3D掃描儀到現場調查起火原因,消防義工隊則協助重新裝上被打爛的門鎖。
有居民批評登記混亂,放行進度緩慢。范小姐租住7樓一個單位,她昨天(11日)曾到來查詢是否可上樓執拾,但卻無果:「安排好亂,人就好多,但一啲都幫唔到手。」她勞氣地說:「(昨日)嚟呢度登記,又叫去梁顯利(社區中心)登記,跑去梁顯利登記咗呢,問佢會唔會通知,佢話『唔知,你到時去到問,去到幾多樓囉』。」
她昨天上午到來,人員向她表示當時是讓15、16樓居民進入,平均一層樓約半小時至45分鐘,「咁我計即係5點先得啦,咁我5點半到,又話唔得,先做到去14樓,7樓有排啦!唔使嚟啦!」於是離開,怎料返工後又有人來電說可以上樓,頻頻撲撲令她非常氣結:「係咪癡線呀?係咪神經呀?」今日她早上9時前已到埗,仍然在等候中。
范小姐愈說愈勞氣,認為當局如擔心有人偷竊,可派員跟居民上樓,「攞完就走,咁簡單,使唔使又民安隊、關愛隊, 又咁多警察。剩係得消防員可以做嘢喎,消防員做到幾時呀?」
她又表示不敢向職員查詢進度,無奈說:「佢哋大晒,我哋邊可以問確實時間呀?依家我哋喺度聲都唔敢聲呀!講多兩句又違反國安法,係咪先呀?要尊敬佢哋!」
她指認識伏屍7樓梯間的死者:「知道佢,但好少打招呼。」認為對方可能行錯樓梯,如行另一邊樓梯可能逃過一劫。范小姐租住8年,指大廈環境早期較差,疫情期間政府當局及區議員亦有安排洗地,情況才有改善,又認為華豐大廈的走火通道尚算暢通。直到今早9時15分,范小姐終獲安排上樓取個人物品。
至中午12時,排隊等候的居民近50人,由於進度緩慢,等候時間長,部分人鼓譟。一名年逾70歲的男子由早上8時等到中午,大罵在場關愛隊:「嘥氣!無秩序,政府無秩序!」對安排非常不滿。
另一名女士由早上9 點排隊,至中午時分,不但未能吃午餐,也未能前往小解。她埋怨說:「都唔係解決問題嘅!未食飯,都要屙呀!都唔敢行開。」
有居民上樓取物件期間,經過一、二樓梯間,遙望起火位置,只見走廊和盡頭處全告熏黑,電線、裝飾等也塌下來。
大火發生於周三(10日)早上7時53分,華豐大廈1樓起火,多人被困及燒傷。消防處於上午8時04分將火警升為3級,其間升起多條雲梯,協助住戶離開單位,火勢於上午8時54分受到包圍,約10時受控制,10時30分大致救熄。250人被救離開,另外50人自行疏散到安全地方。火警造成5死40傷,截至周五早上,送院留醫者中仍有6人危殆。
▼佐敦華豐大廈3級火救援情況▼